У врту
Алекса Шантић 

Кроз зелено грање
    Сунашце те вири,
А слатко пјевање
    С вјетрићем се шири.

Око тебе руже
    Бајни в'јенац свиле,
А лептири круже
    Њедра им од свиле.

Сваки цв'јетак вели
    У шаптању тајном,
Да снивати жели
    На њедру ти бајном.

Ти разум'јеш цв'јетак
    Кад зборити стане,
Па руже за сплетак
    Откидаш са гране.

Дај и мени једну,
    Којој зв'језде поју, -
Дај ми ружу чедну -
    Дај ми душу твоју!...

Шантићеве песме 1896.